"Традициите, свързани с Великденските пости"

	Съвместна изява на клуб "Традиции и фолклор" и клуб "Културни традиции в англоговорящия свят" обобщи допирните точки във великденската обредност на българския и английския фолклор. 
	Клубовете избраха да представят на патронния празник  информация за Сирни и Месни заговезни, за свързаните с тях поверия, символика и представи за природните цикли. Те ясно показаха, че карнавалната традиция е обща и за двете страни, макар българските кукерски обреди да са по-различни от английските карнавални игри. 
	С поглед върху особеностите на местните трапези и кулинарните предпочитания в двете държави  българската кулинария  беше представена с изпитана рецепта за традиционна вита баница.  Пресъздаденият от клубовете  български обичай хамкане се превърна в голяма атракция за  публиката. Как и какво се „хамка”? Парчето халва, увиснало на червен конец, попадна в устата на най-ловкия от участниците, докато голяма част от публиката снимаше с камерите на мобилните си телефони. В  традициите на англоговорящия  свят преди Великденския пост особено място заемат палачинките. С тях са свързани много поверия, а в днешно време и състезания. 
	Освен баница, организаторите предложиха палачинки и други лакомства, традиционно свързани с тези празници, на своите гости – ученици от различни класове, учители и представители на ръководството.